รัฐบาลไทย-ข่าวทำเนียบรัฐบาล-รมช.ธรรมนัส เดินหน้าจัดที่ดินทำกินตามนโยบายรัฐบาล จ.สระแก้ว
วันจันทร์ที่ 25 พฤศจิกายน 2562
รมช.ธรรมนัส เดินหน้าจัดที่ดินทํากินตามนโยบายรัฐบาล จ.สระแก้ว
รมช.ธรรมนัส เดินหน้าจัดที่ดินทํากินตามนโยบายรัฐบาล จ.สระแก้ว พร้อมพัฒนาโครงสร้างพื้นฐานในพื้นที่ หวังส่งเสริมอาชีพให้เกษตรกรอย่างยั่งยืน
รมช.ธรรมนัส เดินหน้าจัดที่ดินทํากินตามนโยบายรัฐบาล จ.สระแก้ว พร้อมพัฒนาโครงสร้างพื้นฐานในพื้นที่ หวังส่งเสริมอาชีพให้เกษตรกรอย่างยั่งยืน
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานพิธีมอบหนังสืออนุญาตให้เข้าทําประโยชน์ในเขตปฏิรูปที่ดิน (ส.ป.ก. 4-01) ให้กับเกษตรกรในในเขตปฏิรูปที่ดินจังหวัดสระแก้ว 150 ราย พร้อมมอบบัตรดินดี ให้เกษตรกร 20 ราย ณ แปลง คทช. No.421 หมู่ที่ 8 ตําบลคลองหินปูน อําเภอวังน้ําเย็น จังหวัดสระแก้ว ว่า การลงพื้นที่ตรวจราชการในวันนี้ เป็นการติดตามความก้าวหน้าการดําเนินงานตามนโยบายกระทรวงเกษตรและสหกรณ์ ด้านการจัดการที่ดินและดําเนินการจัดที่ดินทํากินให้ชุมชนตามนโยบายรัฐบาล (คทช.) โดยสํานักงานการปฏิรูปที่ดินจังหวัดสระแก้ว (ส.ป.ก.สระแก้ว) ซึ่งจัดตั้งขึ้นในปี พ.ศ. 2536 ตาม พรบ.จัดตั้งจังหวัดสระแก้ว แยกมาจากจังหวัดปราจีนบุรี ได้ดําเนินการประกาศเป็นเขตปฏิรูปที่ดินตั้งแต่ปี พ.ศ.2521 โดยมีพื้นที่ดําเนินการทั้งสิ้นประมาณ 2.04 ล้านไร่ ประกอบด้วย 9 อําเภอ ได้แก่ อําเภอเมืองสระแก้ว เขาฉกรรจ์ คลองหาด โคกสูง ตาพระยา วังน้ําเย็น วังสมบูรณ์ วัฒนานคร และอรัญประเทศ โดยได้ดําเนินการออกหนังสืออนุญาตให้เข้าทําประโยชน์ในที่ดินแก่เกษตรกรแล้ว จํานวน 0.20 ล้านราย 0.13 ล้านแปลง เนื้อที่รวม 1.30 ล้านไร่ มีพื้นที่คงเหลือประมาณ 0.74 ล้านไร่ อยู่ระหว่างดําเนินการในลําดับต่อไป
"วันนี้ได้ลงพื้นที่เพื่อพบปะเกษตรกรและประชาชนในจังหวัดสระแก้ว ซึ่งส่วนใหญ่ประสบปัญหาเรื่องสิทธิการเข้าอยู่อาศัยและที่ดินทํากิน โดยพื้นที่กว่า 80% ในจังหวัดสระแก้วอยู่ในความดูแลของสํานักงานการปฏิรูปที่ดินเพื่อเกษตรกรรม สําหรับพื้นที่แปลง คทช. No.421 เป็นการตรวจติดตามความก้าวหน้าการดําเนินงาน ซึ่งได้จัดสรรในรูปแบบสหกรณ์ มีเกษตรกรเข้าอยู่อาศัยจํานวน 36 ครอบครัว โดยกระทรวงเกษตรฯ ได้เข้ามาดูแลและส่งเสริมการประกอบอาชีพอย่างครบวงจร และเป็นโอกาสดีที่ได้รับฟังปัญหาความเดือดร้อนของเกษตรกรชาวสวนลําไย เกี่ยวกับเรื่องมาตรฐาน GAP และแรงงานในสวนลําไย ซึ่งจะเร่งประสานหน่วยงานที่เกี่ยวข้องดําเนินการต่อไป" รมช.ธรรมนัส กล่าว
สําหรับการดําเนินการในพื้นที่การจัดที่ดินทํากินให้ชุมชนตามนโยบายรัฐบาล (คทช.) นั้น ส.ป.ก. ประกาศเป็นพื้นที่ คทช. ทั้งประเทศประมาณ 0.40 ล้านไร่ เป็นพื้นที่ดําเนินการในจังหวัดสระแก้ว จํานวน 78 แปลง เนื้อที่ 87,071 ไร่ สามารถยึดคืนมาดําเนินการโดยให้สถาบันเกษตรกรเช่าทําประโยชน์แล้วจํานวน 4 สหกรณ์ ได้แก่ สหกรณ์การเกษตรในเขตปฏิรูปที่ดินอําเภอวังน้ําเย็น จํากัด สหกรณ์การเกษตรในเขตปฏิรูปที่ดินอําเภออรัญประเทศ (คทช.) จํากัด สหกรณ์การเกษตรในเขตปฏิรูปที่ดินอําเภอโคกสูง (คทช.) จํากัด และสหกรณ์การเกษตรในเขตปฏิรูปที่ดินอําเภอวัฒนานคร (คทช.) จํากัด ทําให้เกษตรกรมีที่ดินทํากินจํานวน 301 ราย เนื้อที่จํานวน 3,304 ไร่ และอยู่ระหว่างดําเนินการจัดที่ดินให้สถาบันเกษตรกรเพิ่มเติมอีกจํานวน 2,405 ไร่ ทั้งนี้ กระทรวงเกษตรฯ ได้บูรณาการทุกหน่วยงานที่เกี่ยวข้องในการพัฒนาโครงสร้างพื้นฐานให้แก่เกษตรกรในที่ดิน คทช. อาทิ การสร้างถนนเข้าพื้นที่ แหล่งน้ํา และบ้านพัก เป็นต้น เพื่อให้เกษตรกรสามารถประกอบอาชีพทางการเกษตรในพื้นที่ได้อย่างยั่งยืน
นอกจากนี้ ในส่วนกรมพัฒนาที่ดินได้จัดทําโครงการส่งเสริมการผลิตเมล็ดพันธุ์ปอเทืองแก่กลุ่มเกษตรกรตําบลคลองหินปูน ตั้งแต่ปี 2559 หมอดินอาสาประจําตําบลได้เริ่มปลูกปอเทืองเพื่อขายเมล็ดพันธุ์คืนให้กับสถานีพัฒนาที่ดินสระแก้ว โดยได้นําไปปลูกหลังการปลูกข้าวโพดเลี้ยงสัตว์ช่วงเดือนสิงหาคม จํานวน 40 ไร่ ทําให้เกษตรกรมีรายได้จากการขายเมล็ดพันธุ์ คิดเป็นกําไร ไร่ละ 4,700 บาท/ไร่ (จากต้นทุนการผลิต 1,300 บาท/ไร่ ผลผลิตเฉลี่ยไร่ละ 300 กก. ขายกก.ละ 20 บาท คิดเป็นเงิน 6,000 บาท) ต่อมาในปี 2561 มีสมาชิกเข้าร่วมโครงการฯ จํานวน 10 ราย รวมพื้นที่ 100 ไร่ เกษตรกรมีรายได้เพิ่มขึ้นหลังการเก็บเกี่ยวข้าวโพดเลี้ยงสัตว์ และเมื่อถึงฤดูการปลูกข้าวโพดเลี้ยงสัตว์ สภาพดินมีคุณภาพดีขึ้น สามารถลดต้นทุนจากการใช้ปุ๋ยเคมีจาก 50 กก./ไร่ เหลือเพียง 25 กก./ไร่ ได้ผลผลิตข้าวโพดเลี้ยงสัตว์เพิ่มขึ้นจาก 800 กก./ไร่ เป็น 1,000 กก./ไร่ ทั้งนี้ กระทรวงเกษตรฯ ได้บูรณาการทุกหน่วยงานที่เกี่ยวข้องในการพัฒนาโครงสร้างพื้นฐานให้แก่เกษตรกรในที่ดิน คทช. อาทิ การสร้างถนนเข้าพื้นที่ แหล่งน้ํา และบ้านพัก เป็นต้น เพื่อให้เกษตรกรสามารถประกอบอาชีพทางการเกษตรในพื้นที่ได้อย่างยั่งยืนอีกด้วย.